Pnompeņa

Ģeogrāfija

Pnompeņas pilsēta atrodas Kambodžas dienvidcentrālajā apgabalā, Kandalas provincē. Pilsēta atrodas Tonlēsāba ezera un Mekongas upes krastos. Upe pilsētu nodrošina ar svaigu ūdeni un resursiem, kas nepieciešami pilsētas ikdienas dzīvei. Pnompeņa un tās apkārtne atrodas līdzenumā, kas bieži mēdz applūst. Lai gan Pnompeņa atrodas 11,89 metrus virs jūras līmeņa, musonu sezonas laikā pilsēta mēdz pārplūst, Mekongas upei izejot no krastiem.
Pilsētas ģeogrāfiskās koordinātas ir 11,55° Ziemeļu platums un 104,91667° Austrumu garums, tās kopējā platība sasniedz 678,46 kvadrātkilometru. Lauksaimniecības vajadzībām izmantojamās zemes ir salīdzinoši nedaudz — 34,685 kvadrātkilometri.

Klimats

Pnompeņa atrodas subekvatoriālajā klimata joslā, tai raksturīgs tropiskais klimats. Gaisa temperatūras ir robežās no 22 līdz 35 grādiem pēc Celsija skalas, laikapstākļus ietekmē musonu vēji. Dienvidrietumu musoni valstī ienāk no Siāmas līča un Indijas okeāna, tiem raksturīgi spēcīgi nokrišni, šāda tipa musonu klimats ir raksturīgs no Maija līdz Oktobrim. No Novembra līdz Martam teritorijā valda ziemeļaustrumu musonu vēji, kas sev līdzi nes sausuma sezonu.
Visstiprākās lietus gāzes pilsētā novērojamas Septembra un Oktobra mēnešos, taču lielākais sausums janvārī un februārī.
Kambodžā raksturīgs divu gada laiku klimats — lietus sezona un sausuma sezona. Lietus sezonas laikā ir vērojamas augstas gaisa temperatūras un gaisa mitrums, sausajā sezonā temperatūra var krasi samazināties, līdz par 22 grādiem pēc Celsija skalas.

Pilsētas adminstratīvais iedalījums

Pnompeņas province ir 678,46 kvadrātkilometru liela, tai ir piešķirts galvaspilsētas statuss, taču tajā pat laikā tā darbojas tāpat kā pārējās Kambodžas provinces. Province ir sadalīta 12 apgabalos, kas tiek saukti par khaniem. Visi khani atrodas tiešā Pnompeņas pakļautībā.
Pilsētu un tās provinci vada gubernators, kas vienlaikus pilda dažādas funkcijas, kā piemēram, uzrauga militārās un kārtības policijas darbību. Otra augstākā pilsētas amatpersona pirmais vicegubernators, tālāk seko vēl 5 vicegubernatori. Pilsētas domē darbojas 27 administratīvie reģioni.

Demogrāfija

Pnompeņa gluži tāpat kā lielākā daļa Āzijas valstu galvaspilsētas ir ļoti blīvi apdzīvotas, iedzīvotāju blīvums sasniedz 2200 iedzīvotājus uz vienu kvadrātkilometru. Vidēji gada laikā iedzīvotāju skaits pilsētā pieaug par 3,92%. Pieaugums ir vērojams jau kopš 1979. gada. Lai sekmētu pilsētas infrastruktūras attīstību, tās teritorija ik gadu kļūst lielāka.
Pnompeņu, galvenokārt, apdzīvo kambodžieši jeb khmeri, viņu skaits sastāda 90% no visiem pilsētas iedzīvotājiem. Lielākās mazākumtautības, gluži tāpat kā citviet Kambodžā, ir ķīnieši, vjetnamieši, taizemieši un čami. Valdošā reliģija pilsētā ir budisms, to ikdienā praktizē gandrīz 90% no visiem pilsētas iedzīvotājiem. Čami jau vairākus gadsimtus praktizē islāmu, tāpat pieaug kristietības izplatība, kas pēc Sarkano khmeru genocīda pret Kambodžas tautu tika praktiski iznīcināta. Pilsētā plaši tiek lietotas svešvalodas — angļu un franču valoda.
Graustu rajonos 2012. gada beigās dzīvoja aptuveni 105 771 iedzīvotāji.

Saimniecība

Pnompeņa ir Kambodžas saimniecības centrs, kas dod lielu pienesumu kopējam valsts budžetam. Saimniecībai attīstoties, ir izveidojies ekonomiskais burbulis. Pilsētā arvien vairāk parādās jaunas viesnīcas, restorāni, bāri, augstceltnes un smalkas rezidences.
Pilsētas ekonomiku, galvenokārt, veido mazie un vidējie uzņēmēji. Pēdējos gados vērojams nekustamo īpašumu nozares uzplaukums, strauji palielinās īpašumu cenas. Lielu pienesumu pilsētas ekonomikai nes tūristi, pilsēta tiek atvērti ieprirkšanās centri un vietas, kuras vēlētos apmeklēt tūristi. Pnompeņa kopā ar Sijemrīpu ir kļuvušas par populārākajiem Kambodžas tūrisma galamērķiem. Saskaņā ar Pasaules tūrisma komisijas datiem, tūrisms sastāda 17,5 % no valsts iekšzemes kopprodukta, 2009. gadā tūrisma nozarē strādāja 13,7 % no visiem darba spējas vecuma cilvēkiem, padarot tūrisma nozari par Kambodžas lielāko darba devēju.
Pnompeņas pilsētplānošanas nodaļa plāno veidot jaunus uzlabojumus pilsētas attīstībā, lai palielinātu iedzīvotāju skaitu un attīstītu Pnompeņas saimniecību. Pilsētā plāno būvēt augstceltnes, kas atradīsies netālu no upju un ezeru krastiem. Tāpat ieplānots veidot jaunus autoceļus, attīstīt dzelzceļa infrastruktūru un rakt jaunus kanālus.

Kultūra

Pnompeņas iedzīvotāji ir īpaši ar to, ka runā khmeru dialektā. Šajā dialektā runājošos pārējie valsts iedzīvotāji mēdz saukt par "slinkajiem runātājiem" tā iemesla dēļ, ka valodas plūdums ir ļoti lēns un vārdi tiek stiepti jo īpaši plaši. Pnompeņas pilsēta ir zināma ar to, ka tā atstājusi lielu iespaidu uz Jauno khmeru arhitektūras virzienu. Tāpat pilsēta pazīstama ar savu īpašo ēdienu — Pnompeņas Ka tieu — nūdeļu un rīsu zupu, kas pieejama gan kafejnīcās un restorānos, kas paredzēti tūristiem, gan uz ielas atrodamajās ēstuvēs.
Pilsētas apmeklētākie muzeji ir Valsts muzejs, kas ir lielākais vēstures un arheoloģijas muzejs visā valstī, un Tuolslengas genocīda muzejs, kas ierīkots agrākajā Sarkano khmeru cietumā.

Kambodžiešu jaunais gads

Aprīļa vidū Pnompeņā tiek svinēts Kambodžiešu jaunais gads, kas kļuvis ārkārtīgi populārs galvenokārt tūristu vidū. Viena no tradīcijām ir ūdens mešana uz visām pusēm. Jaungada datumi ik gadu mēdz mainīties, taču katru gadu svētki ilgst vismaz trīs dienas. Svinībās tiek atzīmēta jaunā gada iestāšanās pēc seno khmeru kalendāra un visu grūtību atstāšana iepriekšējā gadā.

Ūdens festivāls

Ik gadu Novembra mēnesī notiek lielākais Pnompeņas festivāls, Bon Om Thook ūdens festivāls, kurā cilvēki pasakās upes tecējumam. Svētki ilgst trīs dienas, kuru laikā cilvēku straumes pārpludina pilsētas ielas. Pilsētā notiek uguņošanas šovi, krāsainu laivu sacensības, koncerti un dažādi ēdienu festivāli. Laivu sacensību pirmsākumi meklējami seno khmeru laikos savas flotes varenības demonstrēšanai.

Vesakha

Šie svētki ir tradicionāli budisma svētki, kurus svin ļaudis visā Kambodžā. Reizēm šī diena tiek dēvēta par Budas dzimšanas dienu, lai gan patiesībā šī diena simbolizē gan Budas dzimšanu, gan apgaismību, gan nāvi.